HOEVEEL MOET EK EET? | Health24
Posted by: Christine | 2009/11/10
HOEVEEL MOET EK EET?
Ek wil graag weet hoeveel porsies ek daagliks van elke voedselgroep behoort te eet. Ek het nie nodig om gewig te verloor nie (ek is 1.63m lank en weeg 50kg), maar ek oefen (meestal draf) 3 - 4 keer per week en wil seker maak dat ek wel genoeg van die regte kosse eet. Ek het ook gedurig lae ysterstore, waarvoor ek redelik gereeld behandeling ontvang. Dit word blykbaar veroorsaak deur swak absorpsie. Kan u my asseblief adviseer hoe om ' n behoorlike dieet saam te stel en terselfdertyd ook die nodige aandag aan my ystertekort te gee?
Baie dankie vir ' n puik forum.
Ek het nie 'n voorbeeld van 'n sg. 'normale dieet' op hierdie Webwerf vir jou nie, maar jy kan kyk na die gebalanseerde verslankingsdieet deur op 'Diet' bo aan hierdie bladsy te klik en dan op 'Weight Loss' en 'Slimming Diet' en te kyk na die lae-vet, hoë-vesel dieet. Omdat jy baie maer is (BMI = 18,8) en baie straf oefen, wil ek voorstel dat jy kyk na die voedsels wat voorgestel word en soveel van hulle eet as jy voor lus is. Geen beperkings nie. Jy kan ook die vetinname (gesonde vette soos olyfolie) verdubbel en volroom melk en jogurt eet. Wat die ystergebrek aanbetref is die beste bronne van maklik absorbeerbare yster: vleis, vis, eiergeel, droë vrugte, en ysterverrykte ontbytgrane, mieliemeel en brood (alle mieliemeel en koringbrood en -meel in SA word met yster verryk). Eet ook 'n bron van vitamien C saam met jou ontbytgraan of pap (bv. lemoensap, bessies, aarbeie, koejawels, papaja, spanspek), want vit C verbeter die opname van yster uit kosse.